Document ID: 32011D0517

KOMISIJOS ĮGYVENDINIMO SPRENDIMAS
2011 m. rugpjūčio 25 d.
dėl Azerbaidžano jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
(pranešta dokumentu Nr. C(2011) 6003)
(Tekstas svarbus EEE)
(2011/517/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
atsižvelgdama į 2008 m. rugpjūčio 7 d. Belgijos pateiktą prašymą,
kadangi:
(1)
pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) (2) su pakeitimais, padarytais 1995 m., reikalavimus;
(2)
2008 m. rugpjūčio 7 d. raštu Belgija pateikė prašymą dėl Azerbaidžano pripažinimo. Gavusi Belgijos prašymą, Komisija įvertino Azerbaidžano jūrininkų rengimo ir atestavimo sistemas, kad patikrintų, ar Azerbaidžanas laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Tas vertinimas buvo grindžiamas 2009 m. vasario mėn. Europos jūrų saugumo agentūros ekspertų atlikto patikrinimo rezultatais. Atliekant patikrinimą buvo nustatyti tam tikri jūrininkų rengimo ir atestavimo sistemų trūkumai;
(3)
Komisija valstybėms narėms pateikė vertinimo rezultatų ataskaitą;
(4)
2009 m. gruodžio 4 d. ir 2010 m. spalio 26 d. raštais Komisija paprašė Azerbaidžaną pateikti įrodymų, kad nustatyti trūkumai buvo pašalinti;
(5)
Azerbaidžanas 2010 m. sausio 13 d. ir gruodžio 24 d. raštais pateikė prašomą informaciją ir įrodymus, kad imtasi tinkamų ir pakankamų taisomųjų veiksmų, kad būtų pašalinti visi per atitikties vertinimą nustatyti trūkumai;
(6)
iš atitikties vertinimo rezultatų ir Azerbaidžano pateiktos informacijos vertinimo išvadų matyti, kad Azerbaidžanas atitinka visus JRAB konvencijos reikalavimus ir ėmėsi tinkamų priemonių, kad užkirstų kelią su atestatais susijusiam sukčiavimui. Todėl Komisija turėtų jį pripažinti;
(7)
šiame sprendime nustatytos priemonės atitinka Jūrų saugumo ir taršos iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinant Direktyvos 2008/106/EB 19 straipsnį pripažįstamos Azerbaidžano jūrininkų rengimo ir atestavimo sistemos.
2 straipsnis
Šis sprendimas skirtas valstybėms narėms.
Priimta Briuselyje 2011 m. rugpjūčio 25 d.

Labels: 12
8
18
9